Ditiro 9 | Beibele Inthaneteng | Phetolelo ya Lefase le Lefsa
9 Eupša Saulo yo a bego a sa dutše a tšhošetša barutiwa+ ba Morena e bile a nyaka go ba bolaya,+ a ya go moperisita yo a phagamego
2 gomme a mo kgopela mangwalo a go ya disinagogeng Damaseko e le gore a tliše le ge e le mang yo e lego wa Tsela+* ye Jerusalema a golegilwe, bobedi banna le basadi.
3 Bjale ge a be a dutše a le tseleng a batamela Damaseko, ka tšhoganetšo seetša se se tšwago legodimong sa gadima go mo dikologa,+
4 ke moka a wela fase, a kwa lentšu le re go yena: “Saulo, Saulo, o ntlhomaretše’ng?”+
5 A re: “Ke wena mang, Morena?” Yena a re: “Ke nna Jesu yo o mo hlomerego.+
6 Lega go le bjalo, ema+ o tsene motseng gomme o tla botšwa seo o swanetšego go se dira.”
7 Bjale banna bao ba bego ba sepela le yena+ ba be ba eme ba sa kgone go bolela;+ bona ba be ba ekwa modumo wa lentšu+ eupša ba sa bone motho le ge e le ofe.
8 Eupša Saulo a tsoga fase gomme gaešita le ge mahlo a gagwe a be a bulegile, o be a sa bone selo.+ Ka gona ba mo hlahla ka letsogo ba mo iša Damaseko.
9 O tšere matšatši a mararo a sa bone selo,+ le gona o be a sa je le ge e le go nwa.
10 Damaseko go be go na le morutiwa yo mongwe yo leina la gagwe e bego e le Ananiase;+ Morena a re go yena ponong: “Ananiase!” Yena a re: “Ke nna yo, Morena.”
11 Morena a re go yena: “Ema o ye mokgotheng wo o bitšwago wa go Loka gomme ntlong ya Judase o nyake monna yo a bitšwago Saulo wa Tareso.+ Gobane tseba gore o a rapela,
12 gomme ponong o bone monna yo a bitšwago Ananiase a tsena a mmea diatla gore a boele a bone.”+
13 Eupša Ananiase a fetola a re: “Morena, ke kwele go ba bantši ka monna yo mabapi le dilo tše dintši tše mpe tše a di dirilego bakgethwa ba gago Jerusalema.
14 Bjale o hweditše matla go baperisita ba bagolo gore a golege bohle bao ba bitšago leina la gago.”+
15 Eupša Morena a re go yena: “Sepela, gobane monna yoo ke sebjana se ke se kgethilego+ gore se iše leina la ka ditšhabeng+ gotee le go dikgoši+ le go bana ba Isiraele.
16 Gobane ke tla mmontšha ka go lebanya dilo tše dintši tšeo a swanetšego go tlaišega ka tšona ka baka la leina la ka.”+
17 Ka gona Ananiase a tloga, a tsena ntlong, a mmea diatla gomme a re: “Saulo ngwanešo, Morena Jesu yo a iponagaditšego go wena tseleng yeo o tlilego ka yona, o nthomile gore o boele o bone gomme o tlatšwe moya o mokgethwa.”+
18 Gateetee mahlong a gagwe gwa wa tšeo go bonagalago eka ke makgapetla gomme a boela a bona; ke moka a ema a kolobetšwa,
19 gomme a ja a hwetša matla.+
A dula matšatši a sego kae le barutiwa Damaseko,+
20 gateetee a bolela ka Jesu+ ka sinagogeng, gore Yo ke Morwa wa Modimo.
21 Eupša bohle bao ba mo kwago ba tlabega ba re: “Na yo ga se monna yo a šuhlilego+ bao ba lego Jerusalema bao ba bitšago leina le, le yo a tlilego mo ka morero wa gore a ba golege a ba iše go baperisita ba bagolo?”+
22 Eupša Saulo a tšwela pele a hwetša matla kudu gomme a tlaba Bajuda bao ba bego ba dula Damaseko ge a dutše a hlatsela ka mo go kwagalago gore Jesu ke yena Kriste.+
23 Bjale ge go fetile matšatši a mantši, Bajuda ba lakana go mmolaya.+
24 Lega go le bjalo, Saulo a tseba maanomabe a bona. Ba be ba hlapeditše le dikgoro mosegare le bošego e le gore ba mmolaye.+
25 Ka gona barutiwa ba gagwe ba mo tšea gomme ba mo theošetša tlase bošego ka lešoba leo le lego morakong, ba mo theoša a le ka sešegong.+
26 Ge a fihla Jerusalema+ a dira maiteko a go ikopanya le barutiwa; eupša ka moka ba be ba mo tšhaba, gobane ba be ba sa dumele gore e be e le morutiwa.
27 Ka gona Baranaba a mo thuša+ a mo iša go baapostola gomme a ba botša ditaba ka botlalo, kamoo tseleng Saulo a bonego Morena+ le gore o boletše le yena,+ le kamoo kua Damaseko+ a boletšego ka sebete ka leina la Jesu.
28 Ke moka a tšwela pele a na le bona, a itshepelela ka bolokologi Jerusalema, a bolela ka sebete ka leina la Morena;+
29 o be a bolela e bile a ngangišana le Bajuda bao ba bolelago Segerika. Eupša bona ba be ba dira maiteko a go mmolaya.+
30 Ge bana babo rena ba lemoga se, ba mo theošetša Kesarea gomme ba mo romela Tareso.+
31 Ka gona, ruri phuthego+ go la Judea ka moka, Galilea le Samaria ya tsena lebakeng la khutšo, e agwa; ge e dutše e sepela ka go boifa Jehofa+ le ka go homotšwa ke moya o mokgethwa,+ ya tšwela pele e ata.
32 Bjale ge Petro a sepela le ditikologo tša moo ka moka, a theogela le go bakgethwa bao ba bego ba dula Lida.+
33 Gona moo a hwetša monna yo mongwe yo a bitšwago Aenease, yo a bego a robetše malaong a gagwe ka nywaga e seswai ka ge a be a rephile ditho.
34 Ka gona, Petro a re go yena:+ “Aenease, Jesu Kriste o a go fodiša.+ Tsoga o lokiše malao a gago.” A tsoga gateetee.
35 Ke moka bohle bao ba bego ba dula Lida le molaleng wa Sharona+ ba mmona gomme ba retologela go Morena.+
36 Eupša Jopa+ go be go na le morutiwa yo mongwe yo a bego a bitšwa Thabitha, yeo ge e fetolelwa e bolelago gore tshepe.* O be a tletše ditiro tše dibotse+ le dimpho tša kgaugelo tšeo a bego a di nea.
37 Eupša mehleng yeo a babja gomme a hwa. Ka gona, ba mo hlapiša ke moka ba mo robatša ka phapošing ya ka godimo.
38 Bjale ka ge Lida e be e le kgauswi le Jopa,+ ge barutiwa ba be ba ekwa gore Petro o motseng woo, ba roma banna ba babedi go yena gore ba mo lope ba re: “Hle o se ke wa dikadika go tla go rena.”
39 Ke moka Petro a ema a sepela le bona. Ge a fihla ba mo iša ka phapošing ya ka godimo; bahlologadi ka moka ba tla go yena ba lla e bile ba mmontšha diaparo tše dintši tša ka gare le tša ka ntle+ tšeo Dorokase a bego a di dira ge a be a sa na le bona.+
40 Eupša Petro a ntšhetša yo mongwe le yo mongwe ka ntle,+ a khunama ka matolo a rapela. Ke moka a retologela go setopo, a re: “Thabitha tsoga!” Yena a bula mahlo a gagwe gomme ge a bona Petro, a dula ka go hlophologa.+
41 A mo swara ka seatla, a mo emiša+ gomme a bitša bakgethwa le bahlologadi a mo tliša go bona a phela.+
42 Se sa tsebja Jopa ka moka gomme ba bantši ba dumela go Morena.+
43 A fetša matšatši a sego kae a dula Jopa+ le mošogi yo mongwe wa matlalo yo a bitšwago Simone.+
^ Ka Segerika ke Dorokase, e lego leina leo le swanago le la Searama la “Thabitha.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D9%26wtlocale%3DSE%26srcid=share⊂ject=Bala Beibele Inthaneteng